Redigeret senest d. 25. marts 2024

## Indkomst

### Generelt i Danmarks Statistik

Statistikregister

Indkomststatistikken er en opgørelse af årsindkomsterne for alle i befolkningen. Data indsamles årligt. Hovedkilden til data om indkomster er SKATS slutlignings-register og e-indkomstregistret. Disse suppleres med oplysninger om udbetalinger af overførsler fra kommuner, a-kasser og Udbetaling Danmark.

Er der uoverensstemmelse mellem de samlede udbetalte beløb mellem forskellige kilder, så bruges SKATS slutligningsregistre som rettesnor.

Link til statistikdokumentation

<https://www.dst.dk/da/Statistik/dokumentation/statistikdokumentation/indkomststatistik>

Databrud

I 2020 og 2021 skal man være særlig opmærksom på effekten af COVID-19 og hjælpepakker. I statistikken for 2022 er der indregnet engangsudbetalinger, der skyldes den høje inflation. Det drejer sig om en forhøjet ældrecheck til pensionister samt en særlig udbetaling på 6.000 kr. til husstande, der som følge af opvarmningsformen for deres bolig har været særlig hårdt ramt af de høje energipriser.

Der er god sammenlignelighed over tid. Statistikken blev senest revideret i 2013. Revisionen er ført tilbage til 1987.

### I Udlændingedatabasen

Referencetid

Årstallet i tabellerne refererer til indkomståret, mens befolkningen er opgjort ultimo indkomståret. Dvs. 2022 betyder indkomståret 2022 med befolkningen opgjort på referencetidspunkt d. 31.12.2022. Dvs. populationen svarer til populationen i befolkningstabeller med tidsangivelsen 2023.

Opdateringstidspunkt

Indkomststatistikken bliver normalt opdateret et år efter afslutningen af det indkomstår, som statistikken vedrører.

Sammenligning med statistikbanktabeller

Indkomststabeller i Udlændingedatabasen opgør befolkningen pr. 31.12.i indkomståret, hvor indkomsttabeller i Statistikbanken kun opgør personer der er i befolkningen både d. 1. januar og d. 31. december i indkomståret. Tabellerne i Udlændingedatabasen er derfor ikke direkte sammenlignelige med indkomsttabeller i Statistikbanken.

Tabeller med indkomstoplysninger

Tabeller med indkomstoplysninger ligger i mappen ”Indkomst” i Udlændingedatabasen. Alle tabeller med indkomstoplysninger starter med IMIND i navngivningen.

**Variable i Indkomsttabeller**

Køn og alder

Køn og alder er variable der stammer direkte fra CPR-registret, og bliver opgjort på referencetidspunktet.

Herkomst og oprindelsesland

Herkomst og oprindelsesland er afledte variable, der bliver dannet ud fra personens egne oplysninger og forældres oplysninger i CPR. Herkomst og oprindelsesland bliver opgjort på referencetidspunktet.

Opholdstid

Opholdstid bliver beregnet i forhold til første indvandringsdato, og bliver opgjort på referencetidspunktet.